देशभर में कोरोना वायरस के 11,713 नए मामले आए, पिछले 24 घंटे में 95 लोगों की मौत
भारत में कोविड-19 के 11,713 नए मामले सामने आने से शनिवार को देशभर में संक्रमण के कुल मामले बढ़कर 1,08,14,304 हो गए, जबकि 1,05,10,796 लोग अब तक इस बीमारी से उबर चुके हैं, जिससे देश में मरीजों के ठीक होने की राष्ट्रीय दर बढ़कर 97.19 प्रतिशत हो गई है।
नयी दिल्ली: भारत में कोविड-19 के 11,713 नए मामले सामने आने से शनिवार को देशभर में संक्रमण के कुल मामले बढ़कर 1,08,14,304 हो गए, जबकि 1,05,10,796 लोग अब तक इस बीमारी से उबर चुके हैं, जिससे देश में मरीजों के ठीक होने की राष्ट्रीय दर बढ़कर 97.19 प्रतिशत हो गई है। केंद्रीय स्वास्थ्य मंत्रालय के आँकड़ों के अनुसार, देश में कोरोना वायरस संक्रमण के उपचाराधीन मरीजों की संख्या 1,48,590 है, जो कुल मामलों का 1.37 प्रतिशत है। सुबह आठ बजे अद्यतन किए गए आँकड़े के मुताबिक, कोरोना वायरस संक्रमण के कुल मामले बढ़कर 1,08,14,304 हो गए। देश में 24 घंटे की अवधि में इस बीमारी के कारण 95 लोगों की मौत हो गई, जिससे मृतकों की संख्या बढ़कर 1,54,918 हो गई। देश में कोविड-19 के कारण मृत्यु दर 1.43 प्रतिशत है। भारतीय आयुर्विज्ञान अनुसंधान परिषद (आईसीएमआर) के अनुसार, शुक्रवार को 7,40,794 नमूनों की जांच होने के साथ ही देश में पांच फरवरी तक कुल 20,06,72,589 नमूनों की जांच हो चुकी है। भारत में कोविड-19 के मामले सात अगस्त को 20 लाख के आंकड़े को पार कर गए थे, जबकि संक्रमण के मामले 23 अगस्त को 30 लाख और पांच सितंबर को 40 लाख के आँकड़े को पार कर गए थे। यह 16 सितंबर को 50 लाख, 28 सितंबर को 60 लाख, 11 अक्टूबर को 70 लाख, 29 अक्टूबर को 80 लाख, 20 नवंबर को 90 लाख और 19 दिसंबर को एक करोड़ के आँकड़े को पार कर गये थे। देश में 95 संक्रमितों की मौत हुई जिनमें 40 महाराष्ट्र में और 19 केरल में हुई हैं। देश में अब तक कुल 1,54,918 लोगों की मौत हुई जिनमें से 51,255 लोगों की मौत महाराष्ट्र में हुई है, जबकि तमिलनाडु में 12,379, कर्नाटक में 12,230, दिल्ली में 10,873, पश्चिम बंगाल में 10,201, उत्तर प्रदेश में 8,682, आंध्र प्रदेश में 7,158, पंजाब में 5,635 और गुजरात में 4,393 लोगों की मौत हुई है। स्वास्थ्य मंत्रालय ने कहा कि कोरोना वायरस के कारण मरने वाले 70 प्रतिशत से अधिक लोग अन्य बीमारियों से भी पीड़ित थे। मंत्रालय ने अपनी वेबसाइट पर कहा, ‘‘हमारे आँकड़ों का मिलान आईसीएमआर के आँकड़ों के साथ किया रहा है।’’